CELEX: 62006TN0384
Language: el
Date: 2006-12-13 00:00:00
Title: Υπόθεση T-384/06: Προσφυγή της 13ης Δεκεμβρίου 2006 — IBP και International Building Products France κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/32
            
         Προσφυγή της 13ης Δεκεμβρίου 2006 — IBP και International Building Products France κατά Επιτροπής
   (Υπόθεση T-384/06)
   (2007/C 20/49)
   Γλώσσα διαδικασίας: η αγγλική
   Διάδικοι
   
      Προσφεύγουσες: IBP Ltd (Tipton,Ηνωμένο Βασίλειο) και International Building Products France SA (Sartrouville, Γαλλία) (εκπρόσωποι: M. Clough, QC, και A. Aldred, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση κατά το μέτρο που αφορά τις προσφεύγουσες ως προς το χρονικό διάστημα από τις 23 Νοεμβρίου 2001 έως την 1η Απριλίου 2004·
            
         
               —
            
            
               εν πάση περιπτώσει, να ακυρώσει το πρόστιμο που επιβλήθηκε στις προσφεύγουσες ή να το μειώσει κατά το ποσόν που το Δικαστήριο κρίνει προσήκον σε όλες τις περιστάσεις και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες ζητούν τη μερική ακύρωση της αποφάσεως της Επιτροπής C(2006) 4180 τελικό της 20ης Σεπτεμβρίου 2006 στην υπόθεση COMP/F-1/38.121 — Συνδέσεις, με την οποία η Επιτροπή έκρινε ότι οι προσφεύγουσες, από κοινού με άλλες επιχειρήσεις, παρέβησαν το άρθρο 81 ΕΚ και το άρθρο 53 της συμφωνίας για τον Ευρωπαϊκό Οικονομικό Χώρο, καθόσον καθόρισαν τιμές, συνήψαν συμφωνίες περί τιμοκαταλόγων, περί εκπτώσεων και επιστροφών τιμήματος και περί εφαρμογής μηχανισμών συντονισμού των αυξήσεων των τιμών, κατένειμαν εθνικές αγορές και πελάτες και αντάλλαξαν άλλες εμπορικές πληροφορίες.
   Προς στήριξη της προσφυγής τους, οι προσφεύγουσες ισχυρίζονται ότι η Επιτροπή παρέβη το άρθρο 81 ΕΚ, καθόσον έκρινε ότι οι προσφεύγουσες μετείχαν από τις 23 Νοεμβρίου 2001 έως την 1η Απριλίου 2004 σε μια ενιαία, σύνθετη και διαρκή σύμπραξη κατά παράβαση του άρθρου 81 ΕΚ, καίτοι, κατά την άποψη των προσφευγουσών, τα στοιχεία που είχε στη διάθεση της η Επιτροπή δεν στηρίζουν τη διαπίστωση αυτή.
   Επιπλέον, οι προσφεύγουσες υποστηρίζουν ότι η Επιτροπή, αντιθέτως προς ό,τι προβλέπει το άρθρο 253 ΕΚ, ουδόλως αιτιολόγησε ή, τουλάχιστον, δεν αιτιολόγησε επαρκώς τις διαπιστώσεις της.
   Οι προσφεύγουσες ισχυρίζονται επίσης ότι η Επιτροπή προσέβαλε το δικαίωμά τους ακροάσεως προβαίνοντας σε διαπιστώσεις παραβάσεων χωρίς προηγουμένως να τις γνωστοποιήσει στις προσφεύγουσες με ανακοίνωση αιτιάσεων ή να παράσχει σε αυτές τη δυνατότητα να εκθέσουν τις απόψεις τους πριν από την έκδοση της προσβαλλόμενης αποφάσεως.
   Όσον αφορά την ακύρωση ή τη μείωση του επιβληθέντος προστίμου, οι προσφεύγουσες υποστηρίζουν ότι:
   
               α)
            
            
               η Επιτροπή παρέλειψε να εφαρμόσει το άρθρο 15, παράγραφος 2, του κανονισμού 17 (1), το άρθρο 23, παράγραφος 2, του κανονισμού 1/2003 (2) και το άρθρο 5, στοιχείο α', των κατευθυντηρίων γραμμών του 1998 για τον υπολογισμό των προστίμων (3)·
            
         
               β)
            
            
               η Επιτροπή επέβαλε στην International Building Products France πρόστιμο συνολικού ύψους 5.63 εκατομμυρίων ευρώ δις για την ίδια συμπεριφορά·
            
         
               γ)
            
            
               η Επιτροπή εφάρμοσε εσφαλμένως τις κατευθυντήριες γραμμές του 1998 για τον υπολογισμό των προστίμων και
            
         
               δ)
            
            
               η Επιτροπή εφάρμοσε εσφαλμένως την ανακοίνωση του 1996 περί επιείκειας (4).
            
         
      (1)  Κανονισμός 17 του Συμβουλίου, της 6ης Φεβρουαρίου 1962, πρώτος κανονισμός εφαρμογής των άρθρων [81] και [82] της Συνθήκης (ΕΕ ειδ. έκδ. 08/001, σ. 25).
   
      (2)  Κανονισμός 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003 L 1, σ. 1).
   
      (3)  Ανακοίνωση της Επιτροπής, της 14ης Ιανουαρίου 1998, σχετικά με κατευθυντήριες γραμμές για τον υπολογισμό των προστίμων που επιβάλλονται δυνάμει του άρθρου 15, παράγραφος 2, του κανονισμού 17 και του άρθρου 65, παράγραφος 5, της συνθήκης ΕΚΑΧ (ΕΕ 1998 C 9, σ. 3).
   
      (4)  Ανακοίνωση της Επιτροπής σχετικά με τη μη επιβολή ή τη μείωση των προστίμων σε περιπτώσεις συμπράξεων (ΕΕ 1996 C 207, σ. 4).